Akademia: Geroep tot die toekoms - Solidariteit WêreldSolidariteit Wêreld
Akademia: Geroep tot die toekoms
Vrydag, April 13th, 2018
Deur Juran van den Heever, Kommunikasiehoof by Solidariteit.
Die idee om ʼn universiteit vir die Afrikaanse gemeenskap te hê, is so oud soos die beskawing self. Dit was nog altyd daar. Die idee van die universiteitswese het ontstaan uit die Westers-Christelike beskawing en daarom is dit niks vreemd dat Akademia die idee voortsit nie.
Akademia staan aan die vooraand van drie nuwe fasette en het daarom ook hul korporatiewe identiteit aangepas en vernuwe om by die nuwe fase aan te pas. Akademia gaan vanaf 2019 ʼn blokroostermodel volg waar studente wat te ver woon om vir klas na die bestaande sentra te ry, een of twee maal per maand lank klas sal ontvang. Die ontwikkeling van die residensiële kampus is ook onderweg en die inwerkingstelling van ʼn program van klassieke onderrig is in wording. Daarom word die identiteit herontwikkel en belyn met die toekoms in gedagte, maar ook geanker in die verlede.
Akademia bevind haarself in ʼn spanningsveld tussen die verlede en die toekoms, tussen dit wat was en dit wat nog wink. Tussen die groot boeke wat ons graag by Akademia wil lees, die groot boeke wat in die verre verlede geskryf is en die groot boeke wat nog geskryf moet word. As gevolg hiervan beklee Akademia ʼn unieke plek in die plaaslike universiteitswese.
Talle universiteite kies om dié spanningsveld te vermy, meestal ten koste van hulself en hul studente en gemeenskappe waaruit hulle ontstaan het. Hulle vermy die veld tussen die twee tye deur die bronne wat hulle oor duisende jare gevoed het en van hulle groot instellings gemaak het, op verskillende maniere te vergeet, te verdring en te kriminaliseer. Hulle draai hul rûens op die verlede en het geen toekomsvisie nie. Hulle is inderwaarheid vasgekeer in die hede en slagoffers van die nóú en die nuutste bemarkingsclichés en ideologiese modes.
Akademia plaas haarself nie in die spanningsveld as ʼn poging om na verlede terug te keer nie; sy doen dit juis omdat dit verband hou met die toekoms. Akademia sluit aan by en put kennis uit die waarhede van die ou bronne om sodoende ʼn beeld van die toekoms te kan hê. Akademia gaan eintlik deur ʼn kulturele hergeboortenis. Sy luister na die ou bronne en gaan inderwaarheid een tree terug, maar met die hergeboortenis gee sy drie tree vorentoe – ʼn paradoksale beweging. Met hierdie hergeboortenis word die ou bronne herontdek en krities daarna geluister en word kulturele en Christelike horisonne oopgebreek.
Akademia is geroep en sy sê dat sy nie net na die bronne van die verlede luister nie, maar dat sy juis ook na die bron van alle bronne wil luister. Dié bron is die waarheid en goedheid wat uit ons Christelike erfenis spruit. Akademia luister en gee dankbaar gehoor aan die appèl in vandag se tyd. Akademia voel geroepe om ewig lig uit die bron te straal en wil dit laat skyn oor rasionele denke, argumente in oop gesprekke en akademiese aktiwiteite.
Akademia wil haar nuwe leuse uitleef:
Ad futurum per fontes – Na die toekoms deur jou bronne.
Indien sy dit ten volle uitleef, kan sy hoopvol, gegrond en dinamies na die toekoms beweeg.
Die nuwe identiteit:
A = Die “A” staan vir Akademia. Dit simboliseer en verwys ook na Afrikaans. Die “A” staan stewig op twee bene, diep begrond. Dinge wat teenoor mekaar staan, is die fokus op die verlede en erfenis, en die toekoms en sy moontlikhede.
Diamant: Dit dui op die familieverwantskap. Akademia is gebore uit Solidariteit. Dit het sy bestaan te danke uit baie mense se klein bydraes wat hierdie instelling moontlik gemaak het. Dit is die krag van die gemeenskap. Die diamant is veel meer as die familieverwantskap. Dit simboliseer Akademia se ontwikkeling úít die gemeenskap, vír die gemeenskap. Akademia is ʼn middel tot ʼn doel. Laat ons droom van ʼn gesonde, lewenskragtige, opgeleide en opgevoede gemeenskap aan die suidpunt van Afrika.
Krans: Die krans is juis ʼn olyfkrans om die klassieke te simboliseer. Dit roep ʼn herinnering op en het sy oorsprong in die antieke tyd. Dit simboliseer Jerusalem wat ons Christelike vertrekpunt en begronding is, Athene as die simbool van akademiese en filosofiese erfenis, en Rome as die simbool van die geordende samelewing wat geanker is in die reg.
Ons wens haar alle sterkte toe en mag sy nog baie sukses behaal!